Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 492/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Gower Salt Marsh Lamb“

EU št.: PDO-GB-02452 — 1. april 2019

ZOP (X) ZGO ( )

1. Ime [ZOP ali ZGO]

„Gower Salt Marsh Lamb“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

„Gower Salt Marsh Lamb“ je vrhunsko meso jagnjet, ki se skotijo, vzredijo in zakoljejo na polotoku Gower na jugu Walesa. Ker se jagnjeta pasejo na slanih močvirjih z edinstvenim rastjem in okoljem na severni obali polotoka Gower, ima meso posebne značilnosti.

„Gower Salt Marsh Lamb“ je naravni sezonski proizvod, ki je na voljo od junija do konca decembra. Glede pasem (ali križanja) ovc, ki se lahko uporabljajo za proizvodnjo proizvoda „Gower Salt Marsh Lamb“, ni omejitev, najustreznejše pa so trdožive, lažje in okretnejše pasme, ki jim ustreza prehranjevanje z rastjem slanih močvirij.

Jagnjeta za jagnjetino „Gower Salt Marsh Lamb“ so ob zakolu stara od 4 do 10 mesecev. Vsa jagnjeta se morajo na slanem močvirju pasti skupno najmanj dva meseca (in najmanj 50 % svojega življenja), nekatera jagnjeta pa se na njem pasejo do osem mesecev.

Jagnjeta so ekstenzivno rejene in naravno trpežne živali, ki se pasejo na velikih površinah na slanih močvirjih. Ker je razvoj jagnjet za jagnjetino „Gower Salt Marsh Lamb“ zaradi tega počasnejši, je za proizvod značilno optimalno razmerje med pustim mesom in maščobo z enakomerno porazdelitvijo in vzorcem maščobe v marmorirani mišičnini. Nožni sklepi so dobro izoblikovani in imajo dobro razvite mišice. Surovo meso je temno rdeče barve.

Trupi jagnjet za jagnjetino „Gower Salt Marsh Lamb“ ob zakolu tehtajo med 16 in 23 kilogramov. Trupi jagnjet za jagnjetino „Gower Salt Marsh Lamb“ po sistemu EUROP sodijo v razred zamaščenosti med 2L in 3L in razred mesnatosti med U in O, večina jagnjet pa se uvršča v razred mesnatosti R in razred zamaščenosti 3L.

Kuhana jagnjetina „Gower Salt Marsh Lamb“ ima (po navedbah ocenjevalcev v neodvisni organoleptični analizi) „lepo zaokrožen okus po jagnjetini; okus je blag, sladek in prefinjen, s travnatimi, zeliščnimi in rahlo slanimi svežimi notami, v ustih pa pusti prijeten slankast jagnječji pookus“. Maščoba (ki je dobro razporejena in vidna, tudi ko je kuhana) je smetanasto bele barve in se med kuhanjem razpusti, zato se v ustih čuti gladka nemastna tekstura. Jagnjetina ima sladko, nežno aromo in je mehka in sočna. Po mnenju ocenjevalca teksture jagnjetina „Gower Salt Marsh Lamb“ ohrani celovitost mišičnih vlaken, kar pripomore k „sočnosti že ob prvem ugrizu“.

Jagnjetina „Gower Salt Marsh Lamb“ se lahko prodaja kot klavni trupi ali razkosano meso. Priporočljivo je, da se prodaja in uživa sveža, vendar se lahko meso tudi zamrzne.

3.3. Krma (samo za proizvode živalskega izvora) in surovine (samo za predelane proizvode)

Vsa krma, tako na paši kot spravljena krma, mora biti pridobljena z opredeljenega območja. Cilj je, da vsa krma v celoti izvira s tega območja, v izjemnih okoliščinah pa je dovoljena tudi nabavljena krma, ki sme predstavljati največ 25 % letno zaužite suhe snovi. To se preverja na podlagi zapisov o paši in spravilu krme ter podatkov o prodaji krme na kmetijo v evidenčnih knjigah proizvajalcev.

3.4. Posebne faze proizvodnje, ki jih je treba izvajati na opredeljenem geografskem območju

Vsa jagnjeta za jagnjetino „Gower Salt Marsh Lamb“ se morajo skotiti, vzrediti in zaklati na opredeljenem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Polotok Gower

Polotok Gower na jugu Walesa, zamejen z mejami volilnih enot (navedene v nadaljevanju), kot je prikazano na zemljevidu A:

Meje volilnih enot na polotoku Gower Gorseinon, Llwchrwr, Gowerton, Dunvant, Killay, Upper Killay, Mumbles, Bishopston, Pennard, Llanrhidian Higher, Llanrhidian Lower, Ilston, Penrice, Reynoldstone, Port Eynon, Rhossili, Llangennith, Llanmadoc, Port Eynon, Rhossili, Llangennith, Llanmadoc, Cheriton

5. Povezava z geografskim območjem

Jagnjetina „Gower Salt Marsh Lamb“ je znana kot visokokakovosten proizvod iz mesa jagnjet, ki so skotena, vzrejena in zaklana na polotoku Gower na jugu Walesa. Gre za naravni sezonski proizvod, ki je na voljo od junija do konca decembra.

Jagnjetina je proizvod tradicionalne ekstenzivne živinoreje, pri čemer na značilnosti in lastnosti končnega proizvoda vplivata naslednja ključna dejavnika:

— naravna prehrana jagnjet na paši z edinstvenim rastjem slanih močvirij, značilnim za severno obalo polotoka Gower,

— nabor znanj in spretnosti proizvajalcev, ki se je razvijal in se razmeroma nespremenjen prenašal iz roda v rod.

Ta dejavnika vzpostavljata močno povezavo med geografskim območjem in končnim proizvodom ter prispevata k edinstvenemu okusu in značilnostim proizvoda.

Jagnjeta za jagnjetino „Gower Salt Marsh Lamb“ se na slanih močvirjih na severni obali polotoka Gower pasejo najmanj dva meseca, nekatera jagnjeta pa tudi do osem mesecev. Ta slana močvirja obsegajo približno 4 000 hektarjev in predstavljajo 22 % slanih močvirij Walesa.

Naravno rastje slanih močvirij uspeva zaradi kombinacije podnebja in tal. Slanost in pH tal vplivata na rast in razporeditev edinstvenega rastja. Tla slanih močvirij so naravno kisla; njihov pH je navadno 4. Posebna značilnost slanih močvirij na severu polotoka Gower je, da imajo visoko vsebnost peska in dobro odvajajo vodo. Zaradi tega prevladujejo trave, značilne za slana močvirja, zato so močvirja dragoceno območje za pašo, ki ustreza jagnjetom za jagnjetino „Gower Salt Marsh Lamb“.

V slanih močvirjih uspeva edinstven nabor halofitov, prevladuje pa srednje in višje močvirsko rastje, zlasti – kot je navedeno v Prilogi 1 k direktivi (ES) o habitatih in vrstah:

— atlantska slana travišča,

— pionirski sestoji vrst rodu Salicornia in drugih enoletnic na mulju in pesku.

Prav zato, ker prehrana jagnjet vključuje raznovrstne halofite, značilne za slana močvirja na severu polotoka Gower, ima jagnjetina „Gower Salt Marsh Lamb“ travnat in zeliščen okus s slankastimi notami.

Krmna vrednost močvirskega rastja je v primerjavi s krmno vrednostjo trave, ki raste na obdelanih površinah, majhna. Jagnjeta se pasejo na odprtih prostranstvih, zato imajo vitek trup, dobro razvito mišičje in izoblikovane nožne sklepe. Zaradi ekstenzivne paše je razvoj jagnjet za jagnjetino „Gower Salt Marsh Lamb“ počasnejši od jagnjet, ki so del intenzivne živinoreje, njihovo meso pa ima posebne značilnosti in lastnosti pri uživanju. Jagnjeta za jagnjetino „Gower Salt Marsh Lamb“ imajo zaradi prehranjevanja z raznovrstnimi halofiti in počasne rasti več časa, da v celoti razvijejo svoj zaokrožen, blag, prefinjen in sladek okus s travnatimi, zeliščnimi in rahlo slanimi svežimi notami.

Za vzrejo jagnjet, ki se pasejo na edinstvenem in zahtevnem terenu, in proizvodnjo jagnjetine „Gower Salt Marsh Lamb“ je potreben poseben nabor znanj in spretnosti. Te spretnosti in tradicija so se razvijale skozi čas in prenašale iz roda v rod. Posebne spretnosti so naslednje:

— razumevanje slanih močvirij in plimovanja na njih za zaščito ovc in jagnjet pred plimo. Delo proizvajalca se prilagaja plimovanju in višini plime, saj je od tega odvisno časovno načrtovanje vseh večjih opravil,

— znanje o izbiri in uporabi pasem ovc (tudi križanja pasem), ki lahko vzdržijo fizične omejitve in izzive pri paši na slanem močvirju, prepredenim z neštetimi globokimi jarki. Izbirajo trdožive in okretne živali, ki imajo dobro razvite noge in se lahko gibljejo po nestabilnem in pogosto razmočenem terenu,

— večja potreba po pastirskih spretnostih za pašo ovc in jagnjet na prostranih odprtih območjih slanega močvirja, prepredenega z globokimi jarki, ki ovirajo gibanje ovc. Ker je veliko površin na tem območju dostopnih le peš, se morajo pastirji zanašati na spretnosti pri delu s svojimi psi,

— načrtovanje paše ter poznavanje slanega močvirja in njegovega edinstvenega rastja za optimizacijo proizvodnje jagnjetine, ki se prilagaja razpoložljivosti rastja in rastni dobi.

Jagnjeta se na slanih močvirjih polotoka Gower pasejo že od srednjega veka, paša na slanih močvirjih pa se je z leti le malo spremenila. Leta 1976 je imelo pravico do paše na slanih močvirjih polotoka Gower 30 kmetov, slana močvirja pa so takrat nakrmila na tisoče ovc. Od leta 2018 se na slanih močvirjih na leto pase približno 3 500 jagnjet osmih proizvajalcev.

Sklic na objavo specifikacije

(drugi pododstavek člena 6(1) te uredbe)

Gower Salt Marsh Lamb – GOV.UK (www.gov.uk)

(1) UL L 343, 14.12.2012, str. 1.